'वर्ध्याच्या सेवाग्राम आश्रमाच्या लोकांची संघाशी हात मिळवणी'\nस्वातंत्र्योत्तर काळातली काँग्रेसची सेवाग्रामच्या ऐतिहासिक परिसरातली बहुतेक पहिलीच CWC ची बैठक असेल. 2014 नंतर डबघाईला आलेल्या काँग्रेसचे सगळे ज्येष्ठ आणि उदयोन्मुख नेते आणि सर्व सामान्य कार्यकर्ते त्या निमित्तानं त्यांच्या पक्षाच्या परंपरेबद्दल शिकतील अशी अपेक्षा आहे.

मात्र या बैठकीपूर्वी काँग्रेसला सेवाग्राम आश्रम प्रतिष्ठाननं गांधी आश्रम किंवा आश्रमासमोरील यात्री निवासात बैठकीस जागा देण्यास परवानगी नाकारली  आणि १९७५ नंतर सर्वोदय आणि काँग्रेसमधील संबंधात आलेला दुरावा परत एकदा प्रकर्षाने पुढे आला आहे.

कमकुवत झालेल्या काँग्रेस पक्षाला सेवाग्राम आश्रम चालवणाऱ्या आजच्या कार्यकारिणीने परवानगी नाकारून गहजबच केला आहे. एकेकाळी महात्मा गांधींच्या नेतृत्वातील या लोक-चळवळीचा असा अपमान अलीकडे खचितच झाला असेल. मात्र ह्या बैठकीच्या निमित्तानं सर्वोदयात १९७५ नंतर माजलेली दुफळी सुद्धा समोर आली आहे.

'संघाशी हात मिळवणी'

आचार्य विनोबा भावे यांचे निकटचे अनुयायी आणि सध्या रायगडच्या गागोदे आश्रमात सर्वोदयाचं काम अव्याहतपणे सुरु ठेवणारे ज्येष्ठ सर्वोदयी विजय दिवाण यांनी तर आश्रमाच्या सध्याच्या कार्यकारिणी विरोधात दोन-पानी पत्रकच काढलं आहे. आश्रम प्रतिष्ठाननं काँग्रेस पक्षाला बैठक घेण्यास नकार दिला तो चुकीचा आहे, असं त्यांचं मत आहे.

त्या पत्रकात त्यांनी आजचे सेवा संघाचे आणि सेवाग्राम आश्रम प्रतिष्ठानचे लोक नेहरू-विनोबा यांचे प्रखर विरोधक असून ते सर्व जयप्रकाश नारायण यांच्या तालमीत तयार झाले आहेत आणि त्यांची राष्ट्रीय स्वयंसेवक संघाशी हात मिळवणी केली आहे, असा आरोप केला आहे.

बीबीसी मराठीशी बोलताना दिवाण म्हणाले, "खंत वाटते हो, काही दोन-पाच लोक काँग्रेस सारख्या राष्ट्रीय पक्षाला, ज्याला बापू आणि विनोबा दोघांचाही वारसा आहे, एवढे हतबल करतात. सर्वोदयी सुद्धा आपल्या मार्गापासून भरकटले आणि काँग्रेसने सुद्धा आपला वारसा गमावला, आपला मूळ विचार सोडला, नाहीतर सर्वोदय आणि काँग्रेस हे सहोदर होते, विरोधक नव्हे."

अखिल भारतीय काँग्रेस कमिटीनं एक आठवड्यापूर्वीच असं ठरवलं की पक्षाच्या CWCची बैठक सेवाग्राममध्ये घ्यावी. तसे आदेश महाराष्ट्र प्रदेश काँग्रेस कमिटीला देण्यात आले होते. प्रदेश कमिटीनं मग त्यांच्या वर्ध्यातल्या स्थानिक नेत्यांना तयारी करण्याचे आदेश दिले. 

वर्ध्याचे नेते, जे खचितच सेवाग्राम आश्रमाकडे भ्रमण करतात, ते आश्रम...\n\ntl;dr:
काँग्रेस अध्यक्ष राहुल गांधी यांच्या नेतृत्वात काँग्रेस वर्किंग कमिटीची (CWC) एक महत्त्वाची बैठक गांधी जयंतीनिमित्त  सेवाग्राममधील सर्व सेवा संघाच्या परिसरात असलेल्या 'महादेव स्मारक भवनात' होत आहे.